[Video] Gevangenes breek uit sel om wag te help‘n Skermskoot uit die video ŉ Groep gevangenes van ŉ tronk in die Amerikaanse deelstaat Texas, maak wyd opslae op sosiale media nadat ŉ video versprei word waarin hulle uit ŉ aanhoudingsel breek om ŉ bewustelose bewaarder te hulp te snel. Die video wys ses gevangenes wat uit die aanhoudingsel breek om die aandag van ander bewaarders te trek. Dit is nie duidelik of die bewaarder, wat gewapen was en sleutels by hom gehad het, moontlik ŉ hartaanval gekry het nie. Bewaarders het na die sel gehardloop toe hulle harde houe teen die deure en vensters hoor. Een van die gevangenes, Nick Kelton, het aan WFAA vertel hulle het ook vir hul eie lewens gevrees. “Ons was bang hulle gaan hul wapens op ons rig wanneer ons hulle aandag trek. Ek het egter geweet ons moet hom help toe ons hom sien val,” het hy gesê. Sersant Ryan Speegle, een van die bewaarders, het ook vertel hy het nie geweet wat om te verwag wanneer hy by die sel aankom nie. “Aangesien die veiligheidswag ŉ wapen en sleutels by hom gehad het, kon dit in ŉ ongelooflik nare situasie ontaard het.” Die veiligheid van die aanhoudingsel is intussen ook opgeskerp. Bron: BBC, The Guardian